ফিনল্যান্ড
ফিনল্যান্ড (ফিনীয় ভাষায় Suomen tasavalta "সুওমেন্‌ তাসাভাল্‌তা", সুয়েডীয় ভাষায়: Republiken Finland "রেপুব্লিকেন্‌ ফিন্‌লান্দ্‌") উত্তর-পশ্চিম ইউরোপে বাল্টিক সাগরের উপকূলে অবস্থিত একটি রাষ্ট্র। ফিনল্যান্ড ইউরোপের সবচেয়ে উত্তরে অবস্থিত দেশগুলির একটি। এর এক-তৃতীয়াংশ এলাকা সুমেরুবৃত্তের উত্তরে অবস্থিত। এখানে ঘন সবুজ অরণ্য ও প্রচুর হ্রদ রয়েছে। প্রাচীরঘেরা প্রাসাদের পাশাপাশি আছে অত্যধুনিক দালানকোঠা। দেশটির বনভূমি এর সবচেয়ে গুরুত্বপূর্ণ প্রাকৃতিক সম্পদ; এগুলিকে প্রায়ই ফিনল্যান্ডের "সবুজ সোনা" নামে ডাকা হয়। হেলসিঙ্কি ফিনল্যান্ডের রাজধানী ও বৃহত্তম শহর।
হেগ
নেদারল্যান্ডসের রাজধানী না হওয়া স্বত্ত্বেও ডেন হাগে সরকারের সংসদ সদস্যগণ একত্রিত হন। ডাচ সংবিধান মোতাবেক আমস্টারডাম নেদারল্যান্ডসের রাজধানী হিসেবে স্বীকৃত। আর্স্তে কামের (প্রথম চেম্বার) বা সিনাট এবং টুইড কামের (দ্বিতীয় চেম্বার) এখানে বসে। এগুলো অন্যান্য দেশের উচ্চ কক্ষ ও নিম্নকক্ষের সমমান। ডাচ রাণী বিয়েট্রিক্স এ নগরেই অবস্থান করে কার্যাবলী সম্পাদন করেন। বিদেশের সকল দূতাবাস, সরকারী মন্ত্রণালয়, হজ রাড ডার নেদারল্যান্ডেন (সুপ্রিম কোর্ট) ও অন্যান্য গুরুত্বপূর্ণ সংস্থার কার্যালয় এখানেই অবস্থিত। ইউরোপীয় ইউনিয়নের সদস্য রাষ্ট্রের মধ্যকার সীমান্ত সংরক্ষণ নীতিতে নিয়োজিত ইউরোপোলের সদর দফতর হেগে।